K. Tóthová, poslankyňa: (2001-10-17):
Vážený pán predseda, arogancia vašich koaličných poslancov je pre mňa už nepochopiteľná. 6 % obyvateľstva na Slovensku hladuje. Je to zistenie nie Hnutia za demokratické Slovensko, ale serióznej inštitúcie. Preto žiadam tento bod. J. Migaš, predseda NR SR: Pán poslanec Krajči. G. Krajči, poslanec: Ďakujem. Pán predseda, podávam... J. Migaš, predseda NR SR: Pán poslanec Krajči má slovo, nech sa páči. G. Krajči, poslanec: Áno, ja už hovorím. J. Migaš, predseda NR SR: Nech sa páči. G. Krajči, poslanec: Pán predseda, podávam návrh, aby sme bod číslo 7 zaradili do poradia ako bod číslo 86 pred vládnym návrhom zákona o peňažných náležitostiach vojakov. Zdôvodňujem to tým, že vojenská stratégia Slovenskej republiky je vážny dokument, ktorý je potrebné, aby si poslanci naštudovali. Vzhľadom na to, že tento materiál bol rozdaný len dnes poslancom, myslím si, že nie je dôvod, aby sme sa takto ponáhľali. Aj keď táto stratégia má byť prijatá na tejto schôdzi Národnej rady, pretože na ďalšiu by mal ísť model armády 2010. Myslím si, že je potrebné nechať čas na naštudovanie tohto materiálu. Ďakujem. J. Migaš, predseda NR SR: Ďalej – pán poslanec Cuper. Nech sa páči. J. Cuper, poslanec: Vážený pán predseda, vzhľadom na situáciu, ktorá je vo verejnoštátnych médiách, žiadam, aby bol zaradený ako predposledný bod programu bod všeobecná rozprava o tom, aká je situácia v Slovenskej televízii a v Slovenskom rozhlase. Pretože situácia sa stala, najmä vzhľadom na to, že sa blížia parlamentné voľby, neudržateľnou. Správy, ktoré dostávame zo Slovenskej televízie, alebo o stave Slovenskej televízie hovoria o tom, že je pred rozkladom. A za to všetko nesie zodpovednosť predovšetkým táto vládna koalícia. A je v záujme celého národa, aby vedel, v akom stave je Slovenská televízia a Slovenský rozhlas, najmä vzhľadom na zabezpečenie životných záujmov tohto národa v oblasti kultúry. Ďakujem. J. Migaš, predseda NR SR: Posledný je pán poslanec Maňka, nech sa páči. V. Maňka, poslanec: Ďakujem, pán predseda. Žiadam, aby sme rokovanie o bode 31 presunuli na koniec schôdze. Ide o návrh zákona o zrušení niektorých štátnych fondov a je potrebné ešte vytvoriť priestor na rokovanie pred tým, ako budeme rokovať o ňom v pléne. Ďakujem. J. Migaš, predseda NR SR: Pán poslanec Kanis, ešte návrh? Nech sa páči. P. Kanis, poslanec: Áno, pán predseda, ja chcem iba podporiť ten návrh, ktorý dal poslanec Krajči, pretože ten dokument bol fakt rozdaný len teraz, aby sa neopakovalo to, čo s predchádzajúcim dokumentom, že už teraz sa dáva jeho novela. Takže skutočne treba mať radšej čas na preštudovanie. J. Migaš, predseda NR SR: Panie poslankyne, páni poslanci, to boli všetky návrhy, ktoré ste predniesli na zmenu alebo doplnenie programu 52. schôdze. Teraz by sme pristúpili k hlasovaniu o jednotli-vých pozmeňujúcich alebo doplňujúcich návrhoch. Ako prvý vystúpil pán poslanec Bohunický, ktorý navrhol, aby na rokovanie 52. schôdze bol zaradený bod – Informácia predsedu vlády Slovenskej republiky o procese prípravy, schvaľovania a súčasnom stave uzatvorenia Rámcovej zmluvy medzi Slovenskou republikou a EBRD (čiže Európskou bankou pre rozvoj) k čerpaniu grantových prostriedkov na predčasné ukončenie prevádzky Jadrovej elektrárne V 1 v Jaslovských Bohuniciach. Pán poslanec navrhuje, aby tento bod bol prerokovaný v pondelok, ak budeme rokovať, o tom ešte rozhodne Národná rada, alebo potom v utorok ako prvý bod. Panie poslankyne, páni poslanci, prezentujme sa a hlasujme o uvedenom návrhu pána poslanca Bohunického. Hlasujeme. (Hlasovanie.) Prítomných je 122 poslancov, za 86, proti 3, zdržalo sa 31, nehlasovali 2. Konštatujem, že tento návrh pána poslanca Bohunického sme schválili. Alternatívny návrh predložil pán poslanec Fico, aby bolo prijaté stanovisko Národnej rady Slovenskej republiky k uvedenej zmluve, kde som už uviedol presne, o akú zmluvu ide. To je po a). Čiže najprv hlasujme o prvom návrhu. Panie poslankyne, páni poslanci, pán poslanec Fico dal dva návrhy. Prvý, aby bolo prijaté stanovisko k uvedenej zmluve, ktorú som pred chvíľou prečítal, a aby bol tento bod prerokovaný v piatok ako prvý bod ráno. Tak znel návrh pána poslanca Fica. Prezentujme sa a hlasujme. Potom bude druhý návrh. Hlasujeme. Čiže ide o stanovisko k Rámcovej zmluve medzi Slovenskou republikou a Európskou bankou pre rozvoj k čerpaniu grantových prostriedkov na predčasné ukončenie prevádzky Jadrovej elektrárne V 1 Jaslovské Bo-hunice. (Hlasovanie.) Prítomných je 121 poslancov, za 52, proti 16, zdržalo sa 47, nehlasovalo 6. Konštatujem, že tento návrh pána poslanca Fica sme neschválili. Návrh číslo dva pána poslanca, aby sme v utorok prerokovali návrh uznesenia Národnej rady Slovenskej republiky o vypísaní referenda o privatizácii SPP (tlač 1205). Máte to v programe, panie poslankyne, páni poslanci, čiže hlasujeme o tomto návrhu pána poslanca Fica. Hlasujeme. (Hlasovanie.) Prítomných je 125 poslancov, za 49, proti 24, zdržalo sa 45, nehlasovalo 7. Tento návrh pána poslanca Fica sme neschválili. Ďalší návrh priniesol pán poslanec Peter Brňák, aby ako bod č. 50 tohto programu 52. schôdze bola zaradená písomná informácia predsedu Národnej rady Slovenskej republiky o internetovom zabez-pečení práce poslancov Národnej rady. Ak to spresníte, pán poslanec, nech sa páči, ak podstata je vyjadrená, tak môžeme o tom hlasovať. Nech sa páči, pán poslanec Brňák chce spresniť, nech sa páči. P. Brňák, poslanec: Bolo to v poriadku, pán predseda. Ten bod by mal znieť: Písomná informácia predsedu parlamentu o súčasnom stave informačného zabezpečenia Národnej rady Slovenskej republiky s dô-razom na intranetovú a internetovú databázu. Myslím, aby sme príliš obšírne nešli, ale dotýkali sa týchto záležitostí. J. Migaš, predseda NR SR: V poriadku. Po tomto spresnení prezentujeme sa a hlasujme o návrhu pána poslanca Brňáka. Hlasu-jeme. (Hlasovanie.) Prítomných je 124 poslancov, za 101, proti nikto, zdržalo sa 19, nehlasovali 4. Tento návrh pána poslanca Brňáka sme schválili. Ďalšie dva návrhy predniesol pán poslanec Mesiarik. Prvý návrh, aby do rokovania tejto schôdze bola zaradená správa vlády Slovenskej republiky o zabezpečení bezpečnosti občanov Slovenskej republiky v súvislosti s teroristickými akciami voči Spojeným štátom americkým. Pán poslanec Mesiarik, môže byť, áno? Hlasujeme. Ja len upozorňujem, pán poslanec, vy ste žiadali vo svojom príspevku, aby to bolo hneď. Jednoducho rokovací poriadok to neumožňuje. Čiže v súlade s roko-vacím poriadkom, ak bude schválený tento bod programu, bude predložený návrh na rokovanie zo strany vlády. (Hlasovanie.) Prítomných je 106 poslancov, za 49, proti 9, zdržalo sa 36, nehlasovalo 12. Tento návrh pána poslanca nebol schválený. Ďalší návrh bol, aby sme do programu tejto schôdze zaradili Plán národného rozvoja Slovenskej republiky. Tak je to, pán poslanec? Prezentujme sa a hlasujme. Hlasujme. (Hlasovanie.) Prítomných je 119 poslancov, za 54, proti 5, zdržalo sa 46, nehlasovalo 14. Konštatujem, že sme tento návrh neschválili. Ďalší návrh predniesol pán poslanec Palacka. Máte návrh programu pred sebou. Navrhuje, aby bod č. 68 – vládny návrh zákona, ktorým sa mení a dopĺňa zákon Národnej rady Slovenskej republiky č. 171/1993 Z. z. o Policajnom zbore v znení neskorších predpisov (tlač 1110) – bol presunutý za bod č. 53 navrhnutého programu Národnej rady. Prezentujme sa a hlasujme o tomto bode pána poslanca Palacku. Hlasujeme. Zdôvodnenie bolo aj v súvislosti s aproximáciou nášho práva s právom Európskej únie. (Hlasovanie.) Prítomných je 117 poslancov, za 72, proti 3, zdržalo sa 36, nehlasovalo 6. Konštatujem, že sme tento návrh schválili. Ďalší návrh predniesol pán poslanec Vojtech Tkáč, aby na rokovanie tejto schôdze bola zaradená správa ministra vnútra Slovenskej republiky o nasadení jednotiek Policajného zboru v súvislosti s ohlásenou protestnou akciou Konfederácie odborových zväzov na 17. 10. 2001. Prezentujme sa a hlasujeme. Hlasujeme. (Hlasovanie.) Prítomných je 121 poslancov, za 45, proti 21, zdržalo sa 35, nehlasovalo 20. Tento návrh pána poslanca Tkáča sme neschválili. Ďalší návrh predniesol pán poslanec Štefan Zelník, aby na rokovanie tejto schôdze bola zaradená správa ministra zdravotníctva o finančnej situácii v rezorte zdravotníctva a prijatých opatreniach na poskytnutie zdravotnej starostlivosti občanov Slovenskej republiky. Je to tak? Hlasujeme. (Hlasovanie.) Prítomných je 121 poslancov, za 57, proti 6, zdržalo sa 46, nehlasovalo 12. Tento návrh sme neschválili. Ďalší návrh predniesla pani poslankyňa Tóthová, aby na rokovanie 52. schôdze bola zaradená správa vlády Slovenskej republiky o eko-nomickej situácii najslabších vrstiev obyvateľstva po prijatí ekonomických ozdravovacích opatrení a informácia vlády Slovenskej republiky o plánovanom zvýšení cien energie na obyvateľov Slovenskej republiky. Hlasujeme. (Hlasovanie.) Prítomných je 122 poslancov, za 59, proti 9, zdržalo sa 37, nehlasovalo 17. Tento návrh sme neschválili. Ďalší návrh predniesol pán poslanec Gustáv Krajči, aby bod č. 7 – Vojenská stratégia Slovenskej republiky – bol zaradený ako bod č. 86. Prezentujme sa a hlasujeme o tomto návrhu pána poslanca Gustáva Krajčiho. Bod č. 7 zaradiť ako bod 86. Hlasujeme. (Hlasovanie.) Prítomných je 124 poslancov, za 77, proti 4, zdržalo 37, nehlasovalo 6. Tento návrh pána poslanca Krajčiho sme schválili. Ďalší návrh predniesol pán poslanec Cuper, aby sme zaradili ďalší bod na rokovanie tejto schôdze ako bod predposledný, a to všeobecnú rozpravu Národnej rady Slovenskej republiky o situácii v Slovenskej televízii a v Slovenskom rozhlase. Prezentujme sa a hlasujme. Hlasujeme o návrhu pána poslanca Cupera. (Hlasovanie.) Prítomných je 123 poslancov, za 48, proti 16, zdržalo sa 45, nehlasovalo 14. Tento návrh pána poslanca Cupera sme neschválili. Posledný návrh, pretože návrh pána poslanca Kanisa prakticky bol realizovaný schválením návrhu pána poslanca Krajčiho, čiže pán poslanec Maňka navrhuje, aby sme bod č. 31 – vládny návrh zákona o zrušení niektorých štátnych fondov a o niektorých opatreniach súvi-siacich s ich zrušením a o zmene a doplnení niektorých zákonov (tlač 1194) – zaradili na koniec 52. schôdze, aby bol vytvorený priestor na rokovania klubov Národnej rady Slovenskej republiky o tomto zákone. Panie poslankyne, páni poslanci, hlasujeme o návrhu pána poslanca Maňku. Hlasujeme. (Hlasovanie.) Prítomných je 125 poslancov, za 106, proti nikto, zdržalo sa 19, všetci hlasovali. Tento návrh pána poslanca Maňku sme schválili. Panie poslankyne, páni poslanci, to boli všetky doplňujúce a pozmeňujúce návrhy k programu 52. schôdze. Dávam hlasovať o programe 52. schôdze ako o celku s prijatými zmenami, ktoré Národná rada odhlasovala. Hlasujeme o programe ako o celku. Hlasujeme. (Hlasovanie.) Prítomných je 123 poslancov, za 107, proti 4, zdržalo sa 10, nehlasovali 2. Konštatujem, že sme program 52. schôdze Národnej rady schválili. Panie poslankyne, páni poslanci, pristúpime k prvému bodu programu, a to k návrhu uznesenia Národnej rady Slovenskej republiky k žiadosti o predloženie stanoviska Najvyššieho kontrolného úradu Slovenskej republiky k návrhu štátneho rozpočtu Slovenskej republiky na rok 2002 . Návrh uznesenia Národnej rady Slovenskej republiky vám bol rozdaný ako tlač 1215. Prosím predsedu výboru pána poslanca Farkasa, aby návrh uviedol. Nech sa páči, pán poslanec.